b'\n_START_ARTICLE_\nThe World, the Flesh and the Devil (film din 1959)\n_START_SECTION_\nPrezentare\n_START_PARAGRAPH_\nInspectorul minier afroamerican Ralph Burton (Harry Belafonte) r\xc4\x83m\xc3\xa2ne blocat \xc3\xaentr-o pe\xc8\x99ter\xc4\x83, \xc3\xaen timp ce inspecteaz\xc4\x83 o min\xc4\x83 de c\xc4\x83rbune din Pennsylvania. El \xc3\xaei poate auzi pe salvatori cum sap\xc4\x83 ca s\xc4\x83 ajung\xc4\x83 la el, dar dup\xc4\x83 c\xc3\xa2teva zile ace\xc8\x99tia \xc3\xaencetinesc lucrul \xc8\x99i apoi se opresc complet. Alarmat, Ralph \xc3\xaencepe s\xc4\x83-\xc8\x99i sape singur drumul spre exterior. Ajuns la suprafa\xc8\x9b\xc4\x83, el g\xc4\x83se\xc8\x99te o lume pustie (Niciun cadavru nu este v\xc4\x83zut \xc3\xaen tot filmul). Unele ziare aruncate pe jos \xc3\xaei ofer\xc4\x83 o explica\xc8\x9bie: o proclama\xc8\x9bie a "ONU care trece la represalii din cauza utiliz\xc4\x83rii otr\xc4\x83vii atomice", dintr-un alt ziar cite\xc8\x99te c\xc4\x83 "Milioane de oameni au fugit din ora\xc8\x99e! Sf\xc3\xa2r\xc8\x99itul lumii!". Mai t\xc3\xa2rziu, la o sta\xc8\x9bie radio, Ralph deruleaz\xc4\x83 o caset\xc4\x83 din care afl\xc4\x83 c\xc4\x83 praful de izotopi radioactivi a devenit inofensiv la cinci zile dup\xc4\x83 ce a fost folosit ca o arm\xc4\x83._NEWLINE_C\xc4\x83l\xc4\x83torind spre New York \xc3\xaen c\xc4\x83utarea altor supravie\xc8\x9buitori, el g\xc4\x83se\xc8\x99te ora\xc8\x99ul pustiu. Ralph reface alimentarea cu electricitate a cl\xc4\x83dirii \xc3\xaen care \xc3\xae\xc8\x99i stabile\xc8\x99te re\xc8\x99edin\xc8\x9ba. Chiar \xc3\xaen momentul \xc3\xaen care singur\xc4\x83tatea \xc3\xaencepe s\xc4\x83 devin\xc4\x83 insuportabil\xc4\x83, el \xc3\xaent\xc3\xa2lne\xc8\x99te un al doilea supravie\xc8\x9buitor: pe Sarah Crandall (Inger Stevens), o femeie alb\xc4\x83 de dou\xc4\x83zeci de ani._NEWLINE_Cei doi se \xc3\xaemprietenesc repede, dar Ralph devine mai distant atunci c\xc3\xa2nd devine clar c\xc4\x83 Sarah se va \xc3\xaendr\xc4\x83gosti de el. \xc3\x8en ciuda faptului c\xc4\x83 tr\xc4\x83iesc \xc3\xaentr-o lume post-apocaliptic\xc4\x83, el nu-\xc8\x99i poate dep\xc4\x83\xc8\x99i inhibi\xc8\x9biile insuflate lui de fosta societate american\xc4\x83 rasist\xc4\x83. Ralph transmite mesaje radio \xc3\xaen mod regulat, \xc3\xaen speran\xc8\x9ba de a contacta \xc8\x99i alte persoane. \xc3\x8entr-o zi, el recep\xc8\x9bioneaz\xc4\x83 un semnal din Europa._NEWLINE_Lucrurile devin mult mai complicate atunci c\xc3\xa2nd un bolnav, albul Benson Thacker (Mel Ferrer), sose\xc8\x99te cu barca. Ralph \xc8\x99i cu Sarah \xc3\xael trateaz\xc4\x83 p\xc3\xa2n\xc4\x83 se \xc3\xaens\xc4\x83n\xc4\x83to\xc8\x99e\xc8\x99te, dar odat\xc4\x83 ce Benson \xc3\xae\xc8\x99i revine, el pune ochii pe Sarah \xc8\x99i \xc3\xael consider\xc4\x83 pe Ralph ca pe un rival. Ralph este sf\xc3\xa2\xc8\x99iat de emo\xc8\x9bii contradictorii. El o evit\xc4\x83 pe Sarah c\xc3\xa2t mai mult posibil, pentru a-l l\xc4\x83sa pe Ben s-o fac\xc4\x83 pe Sarah s\xc4\x83 se \xc3\xaendr\xc4\x83gosteasc\xc4\x83 de el, dar nu se poate convinge pe el \xc3\xaensu\xc8\x99i s\xc4\x83 p\xc4\x83r\xc4\x83seasc\xc4\x83 ora\xc8\x99ul._NEWLINE_\xc3\x8en cele din urm\xc4\x83 Ben nu mai poate suporta \xc3\xaentreaga situa\xc8\x9bie, realiz\xc3\xa2nd c\xc4\x83 are pu\xc8\x9bine \xc8\x99anse cu Sarah at\xc3\xa2ta timp c\xc3\xa2t prin apropiere se afl\xc4\x83 Ralph. El \xc3\xael avertizeaz\xc4\x83 pe Ralph c\xc4\x83 data viitoare c\xc3\xa2nd \xc3\xael vede va \xc3\xaencerca s\xc4\x83-l omoare. Cei doi b\xc4\x83rba\xc8\x9bi \xc3\xaenarma\xc8\x9bi se v\xc3\xa2neaz\xc4\x83 reciproc pe str\xc4\x83zile goale. \xc3\x8en cele din urm\xc4\x83, Ralph trece pe l\xc3\xa2ng\xc4\x83 un monument pe care era inscrip\xc8\x9bionat un citat biblic din Cartea lui Isaia 2:4: \xe2\x80\x9e...din s\xc4\x83biile lor \xc3\xae\xc8\x99i vor f\xc4\x83uri fiare de plug, \xc8\x99i din suli\xc8\x9bele lor cosoare; niciun popor nu va mai scoate sabia \xc3\xaempotriva altuia \xc8\x99i nu vor mai \xc3\xaenv\xc4\x83\xc8\x9ba r\xc4\x83zboiul.\xe2\x80\x9d. El \xc3\xae\xc8\x99i arunc\xc4\x83 pu\xc8\x99ca \xc8\x99i merge ne\xc3\xaenarmat s\xc4\x83 se confrunte cu Ben, care, la r\xc3\xa2ndul s\xc4\x83u, nu poate trage \xc3\xaen du\xc8\x99manul s\xc4\x83u. \xc3\x8envins, el \xc3\xaencearc\xc4\x83 s\xc4\x83 plece, \xc3\xaen timp ce Sarah apare. Atunci c\xc3\xa2nd Ralph \xc3\xaei face semn s\xc4\x83 nu vin\xc4\x83 spre el, ea \xc3\xael apuc\xc4\x83 de m\xc3\xa2n\xc4\x83, apoi \xc3\xael cheam\xc4\x83 pe Ben pe care \xc3\xael apuc\xc4\x83 cu cealalt\xc4\x83 m\xc3\xa2n\xc4\x83. \xc3\x8empreun\xc4\x83, to\xc8\x9bi trei merg pe strad\xc4\x83 pentru a construi un viitor nou \xc3\xaempreun\xc4\x83. Filmul se \xc3\xaencheie, nu cu "Sf\xc3\xa2r\xc8\x99it" ci cu [un nou] "\xc3\x8enceput".\n_START_SECTION_\nDespre film\n_START_PARAGRAPH_\nFiind o reflec\xc8\x9bie cu privire la pericolul nuclear dar \xc8\x99i al rasismului, filmul ofer\xc4\x83 imagini surprinz\xc4\x83toare cu un New York pustiu. \xc3\x8en acest scop, film\xc4\x83rile au trebuit s\xc4\x83 aib\xc4\x83 loc \xc3\xaen zori, prin blocarea traficului, metod\xc4\x83 care a fost folosit\xc4\x83 din nou \xc3\xaen 1997, la o scen\xc4\x83 celebr\xc4\x83 din filmul The Devil\'s Advocate (Avocatul diavolului).'